**II.11.**

**A közfeladatot ellátó szerv által kiírt pályázatok szakmai leírása,**

**azok eredményei és indokolásuk**

1. **„A Miskolci Egyetem megújulásáért, stratégiája és jövőképe megalkotásáért” című pályázat**

Pályázati felhívás

A pályázat célja

A Miskolci Egyetemet fenntartó Universitas Miskolcinensis Alapítvány Kuratóriuma pályázatot hirdet és közös gondolkodásra hívja az Egyetem hallgatóit annak érdekében, hogy az Egyetem, az Alapítvány és a hallgatók közösen alakíthassák ki a Miskolci Egyetem középtávú (5-10 éves) intézményfejlesztési tervét, mely összefoglalja az előttünk álló időszak legfontosabb fejlesztési irányait az oktatás, a kutatás, a nemzetközi vonatkozások, a harmadik misszió, a társadalmi és céges kapcsolatok, az egyetemi szolgáltatások, a hallgatói élet, a lakhatás, a sport, valamint a kommunikáció területén. E munkában vehet részt az Egyetem bármely hallgatója véleményével, javaslatával, ötleteivel. A legjobb hallgatói pályamunkákban szereplő javaslatokat, ötleteket az Egyetem vezetése beépíti a következő időszak fejlesztési irányait meghatározó intézményfejlesztési tervébe.

A pályázók köre

Pályázatot nyújthat be minden alap- és mesterképzésben, valamint doktori képzésben résztvevő hallgató, aki

* a pályázat benyújtásakor a Miskolci Egyetemmel hallgatói jogviszonyban áll és
* igazolni tudja aktív hallgatói jogviszonyát.

A pályázatok benyújtásának határideje, nyelve, terjedelme, kritériumai

***A pályázatok benyújtásának határideje 2020. november 15.***

A pályázati anyaghoz mellékelni kell a kitöltött és aláírt nevezési lapot (adatkezelési hozzájáruló nyilatkozattal). A pályázatok magyar vagy angol nyelven készülhetnek. A pályázó elképzeléseit, javaslatait, ötleteit, ezek részletes leírását tartalmazó, minimum 10 és maximum 50 oldalas írásos pályamunka az alábbi minimum követelményeknek kell, hogy megfeleljen:

***A pályaművek minimum tartalmi követelményei***

* a pályaműben szereplő javaslatok összhangban állnak a pályázati célokkal,
* a pályamű tartalmazza a Miskolci Egyetem középtávú (5-10) éves fejlesztési céljait az oktatás, a kutatás, a nemzetközi vonatkozások, a harmadik misszió, a társadalmi és céges kapcsolatok, az egyetemi szolgáltatások, a hallgatói élet, a lakhatás, a sport, valamint a kommunikáció területén,
* a pályamű programtervet tartalmaz,
* a pályaműben kidolgozásra kerülő programterv és annak megvalósíthatósága reális, összhangban van,
* a pályaműben szereplő elképzelések figyelembe veszik a Miskolci Egyetem hagyományait,
* a megfogalmazott javaslatok a Miskolci Egyetem megújításán túlmenően, a Város és a Régió fejlesztéséhez is hozzájárulnak.

***A pályaművek minimum formai követelményei***

* a pályaművet Times New Roman betűtípussal, 12-es betűnagysággal és 1,5-es sorközzel kérjük elkészíteni

A pályázathoz mellékletek is benyújthatók maximum 10 oldal terjedelemben, de a mellékletek nem számítanak bele a pályamű terjedelmébe.

A pályázatok benyújtásának módja

A pályázatok személyesen és papíralapon az Alapítvány Kuratóriumának Titkárságán, Prof. Dr. Jakab Nóránál (A 4 épület, I. emelet, 133. ajtó) és elektronikus úton az universitasmiskolcinensis@gmail.com e-mail címre történő megküldéssel nyújthatók be. Hiánypótlásra nincs lehetőség.

A pályázatok értékelése

A pályázatok értékelése egyfordulós eljárásban, egy 5 fős szakmai zsűri értékelésének eredményeképpen történik. Az öt legjobb pályamunka kap díjat. Gyémánt, Platina, Arany, Ezüst és Bronz Oklevél minősítéssel értékelhetők és díjazhatók a pályázók pályázatai. A zsűri a pályamunkákat pontozza a megadott értékelési szempontok és kritériumok figyelembevételével. Ha nincs olyan pályamű, mely elérne valamely oklevélszintet, az oklevélszinthez rendelt díj nem lesz kiadható. Ha több pályamunka is megfelel egy-egy oklevélszint kritériumainak, a pályaművek pontszámuk alapján rangsorolva díjazandók a további, alacsonyabb oklevélszint odaítélésével.

A pályázat eredménye és díjazása

A pályázat összdíjazása 5M Ft, mely összeget a Kuratórium az öt legjobb pályamunka között a következők szerint ítél oda:

Gyémánt oklevél (I. helyezett): 1.500.000 Ft

Platina oklevél (II. helyezett): 1.200.000 Ft

Arany oklevél (III. helyezett): 1.000.000 Ft

Ezüst oklevél (IV. helyezett):     800.000 Ft

Bronz oklevél (V. helyezett):     500.000 Ft

**Az értékelés szempontjai és a kritériumok az alábbiak:**

***Értékelési szempontrendszer***

1. A pályamű mennyiben tér ki az alábbi területekre:
2. oktatás, kutatás területét érintő fejlesztési elképzelések (pontszám: max. 5 pont)
3. nemzetközi vonatkozások (pontszám: max. 5 pont)
4. harmadik misszió, társadalmi és céges kapcsolatok (pontszám: max. 5 pont)
5. egyetemi szolgáltatások (pontszám: max. 5 pont)
6. hallgatói élet, lakhatás, sport (pontszám: max. 5 pont)
7. kommunikáció (pontszám: max. 5 pont)
8. Mennyire megvalósítható az Egyetem intézményfejlesztési terve?(pontszám: max. 10 pont)
9. Mennyire jelenik meg az innováció a pályaműben? (pontszám: max. 5 pont)
10. Mennyire jelenik meg a tradíció a pályaműben? (pontszám: max. 5 pont)
11. Van-e üzenete a pályaműnek? (pontszám: max. 5 pont)
12. Megfogalmaz-e a pályamű jövőképre vonatkozó elképzeléseket a Miskolci Egyetem vonatkozásában?       (pontszám: max. 5 pont)
13. A pályaműben szereplő elképzelések mennyire veszik figyelembe az intézmény adottságait, felszereltségét? (pontszám: max. 10 pont)
14. A pályaműben kifejtett javaslatok megvalósíthatósága, az egyes munkafolyamatok kidolgozottsága. (pontszám: max. 10 pont)
15. A pályamű hozzájárulása a Miskolci Egyetem megújulásához, a pályamunka eredményei (a pályamunka tartalmaz-e új eredményeket, újszerűségeket, javaslatokat) (pontszám: max. 10 pont)
16. A pályamunka szerkezete, stílusa (az egyes fejezetek koherenciája, logikai kapcsolata, a dolgozat nyelvezete, szabatossága, tudományosság, igényesség, gépelési–helyesírási-nyelvi hibák) (pontszám: max. 10 pont)

A kritériumok alapján adott pontok szerint:

95 – 100 pont esetében: Gyémánt oklevél

90 - 94 pont esetében: Platina oklevél

85 – 89 pont esetében Arany oklevél

80 - 84 pont esetében Ezüst oklevél

75 - 79 pont esetében Bronz oklevél adható.

Értesítés a pályázat eredményéről

Minden pályázó elektronikus úton (e-mailben) kap tájékoztatást a saját pályázata eredményéről. Az első öt helyezett pályamű és azok szerzőinek neve publikálásra kerül a az Egyetem honlapján.

***Az eredmény 2020. december 15-én kerül kihirdetésre.***

**Eredmények**

**A beérkezett pályaműveket öttagú, szakmai zsűri értékelte. A zsűri tagjai:**

Prof. Dr. Horváth Zita, rektor

Prof. Dr. Szűcs Péter, általános rektorhelyettes

Fükő László, kuratóriumi tag

Dr. Kriza Ákos, kuratóriumi tag

Maksa Balázs, HÖK elnök

**Arany oklevélben részesült:**

Rodríguez Páez Xiomara és Valadez Vergara Rafael: Proposal for the Renewal, Strategy and Vision of the University of Miskolc. - Medium-Term Strategy for the Years 2021 to 2026.

**Ezüst oklevélben részesült:**

Nitin Kumar Tyagi, Kriti Garg és Vishant Pratap Singh: Strategic Plan (2021-2025) for University of Miskolc

**Bronz oklevélben részesült:**

Nagy Kincső Lilla: FUTURE WITHOUT LIMITS: INNOVATIVE IDEAS THAT WOULD LEAD THE UNIVERSITY OF MISKOLC TO THE TOP

**Bronz oklevélben részesült:**

Menyhért József: Együtt a Miskolci Egyetemért

**Bronz oklevélben részesült:**

Kiss Gergely: Új lendületben a Miskolci Egyetem

**Különdíj I.:**

Kaposvári László: Tradíció és innováció, avagy hagyomány és megújulás - A Miskolci Egyetem középtávú stratégiája és jövőképe 2021-2025.

**Különdíj II.**

Dombi Balázs Sándor: Az egyetem jövője a jövő egyeteme